Hans Peter Baadsgaard (S), 2000-05-26:
Det er en god dag i dag for vort uddannelsessystem.
Vi vedtager i dag to omfattende uddannelsesreformer.
Det synes vi er værd at kippe med flaget for.
De tre lovforslag, der hører under punkterne 14, 15 og 16, er dem, jeg vil kommentere.
Der er med disse tre lovforslag tale om en afgørende reform af de mellemlange videregående uddannelser.
Vi skaber virkelig med denne reform muligheder for et kvalitetsløft af de mellemlange professionsrettede uddannelser.
Det drejer sig om så betydningsfulde uddannelser som lærer- og pædagoguddannelsen, sygeplejerske- og andre sundhedsuddannelser, ingeniøruddannelsen, socialrådgiveruddannelsen og flere, alle sammen gode og samfundsnyttige uddannelser.
Med reformen sikrer vi bedre kvalitet i de pågældende uddannelser gennem forpligtende samarbejde mellem uddannelsesinstitutionerne, for det andet bedre efter- og videreuddannelsesmuligheder i de nævnte uddannelser, og for det tredje en fastholden af den geografiske spredning af uddannelsesinstitutionerne med bevarelse af uddannelsessteder lokalt med hver deres identitet og særpræg.
Vi ved, hvad det betyder for de lokale samfund at bevare deres uddannelsessted, så vi undgår, at alle uddannelser efterhånden samles i de større byer.
Det er der en nærliggende risiko for.
Det forsøger vi at undgå med denne reform.
Reformen betyder altså bedre uddannelsesmuligheder til de unge, der vil have en videregående uddannelse, men ikke en lang universitetsuddannelse, og den betyder også bedre uddannet personale til de nyttige samfundsinstitutioner, som omfatter bl.a. skoler, daginstitutioner, hospitaler, plejehjem og flere.
Vi vedtager også med denne reform - det ligger i næste lovforslag på dagsordenen - at oprette et nyt universitet, Danmarks Pædagogiske Universitet, og det er jo ikke hver dag, at vi opretter et nyt universitet i Danmark, så også af den grund er det værd at kippe med flaget. Med det nye universitet skabes der grundlag for en forbedring af videreuddannelse og forskning inden for hele det pædagogiske felt.
Danmarks Pædagogiske Universitet kan blive spydspids, og Danmark kan blive et foregangsland inden for den pædagogiske forskning til gavn for hele uddannelsessystemet. Reformen her og dens endelige vedtagelse i dag har man ventet på længe i uddannelsesverdenen.
Nu kender man rammerne, og processen med dannelse af samarbejdende centre kan fortsætte på frivillig basis for den enkelte institution og tilpasset de regionale forhold. Venstre og andre borgerlige partier har åbenbart bundet sig til enkelte institutioners snævre interesser i stedet for at anlægge en helhedsvurdering og stemme for lovforslagene.
Det synes jeg er trist.
Venstre er jo enig i reformens hovedindhold og hovedsigte.
Derfor burde Venstre også kunne stemme for, selv om der på et enkelt punkt er et felt, man ikke er blevet imødekommet på, men Venstre har besluttet at stemme imod de to love, dette lovforslag og det næste.
Det er så Venstres afgørelse, men jeg er glad for, at et flertal i dag vil stemme denne reform igennem, og at et stort flertal, uanset afstemningen, er enige i intentionerne og hovedindholdet i lovforslagene.
Vi er i Socialdemokratiet godt tilfredse med denne reform, der drejer sig om bedre uddannelse til gavn for de unge og til gavn for samfundet.